PMIndiaData/PMIndiaSum huggingface dataset:
प्रधान मंत्री नरेन्द्र मोदी ने चीन के प्रधान मंत्री श्री ली खछियांग से बात की

प्रधान मंत्री नरेन्द्र मोदी ने आज दोपहर स्टेट काउंसिल ऑफ द पीपुल्स रिपब्लिक ऑफ चाइना के प्रधान मंत्री महामहिम ली खछियांग की पहल पर उनसे टेलीफोन पर बातचीत की। प्रधान मंत्री ली ने हाल में हुए आम चुनावों में जीत के लिए प्रधान मंत्री मोदी को बधाई दी और दोनों देशों के बीच रिश्तों को और आगे बढ़ाने के लिए भारत की नई सरकार के साथ सुदृढ़ भागीदारी करने की चीन सरकार की इच्छा से अवगत कराया। प्रधान मंत्री मोदी ने बधाई संदेश के लिए प्रधान मंत्री ली का धन्यवाद किया। इस बात का उल्लेख करते हुए कि भारत की विदेश नीति में चीन को हमेशा प्राथमिकता दी गई है, उन्होंने चीन के साथ अपनी रणनीतिक तथा सहयोगपूर्ण भागीदारी की क्षमताओं का पूरा उपयोग करने के अपनी सरकार के संकल्प पर जोर दिया। इसके साथ ही उन्होंने दोनों देशों के बीच द्विपक्षीय संबंधों से जुड़े किन्हीं भी बकाया मसलों के हल के लिए चीन के नेतृत्व के साथ मिलकर काम करने की इच्छा भी व्यक्त की। उन्होंने कहा कि इसकी शुरुआत वे अपने विकास लक्ष्यों के रणनीतिक दृष्टिकोण तथा अपने लोगों के दीर्घकालिक लाभ को ध्यान में रखकर करना चाहते हैं। उन्होंने दोनों देशों के बीच वृहत् आर्थिक सहयोग का स्वागत किया। दोनों नेता इस बात पर सहमत हुए कि दोनों देशों के बीच उच्च-स्तरीय चर्चा और बातचीत जारी रहनी चाहिए। प्रधान मंत्री नरेन्द्र मोदी ने प्रधान मंत्री ली के माध्यम से राष्ट्रपति शि जिनफिंग को वर्ष के अंदर भारत आने का न्योता दिया। ली ऐसे पहले विदेशी शासनाध्यक्ष हैं जिनके साथ प्रधान मंत्री नरेन्द्र मोदी ने भारत के प्रधान मंत्री के रूप में शपथ ग्रहण करने के बाद सबसे पहले टेलीफोन पर बातचीत की।
प्रधानमंत्री ने प्रथम नवीकरणीय ऊर्जा वैश्विक निवेशक सम्‍मेलन और प्रदर्शनी, पुन: निवेश 2015 को संबोधित किया

भारत द्वारा नवीकरणीय ऊर्जा उत्‍पादन पर जोर दिया जाना यह सुनिश्चित करने का प्रयास है कि भारत के सभी निर्धनों की पहुंच ऊर्जा तक कायम की जा सके- प्रधानमंत्री। भारत नवीकरणीय ऊर्जा उत्‍पादन में धीरे-धीरे मेगावाट से जीगावॉट की ओर बढ़ रहा है-प्रधानमंत्री। प्रधानमंत्री श्री नरेंद्र मोदी ने कहा है कि नवीकरणीय ऊर्जा उत्‍पादन पर जोर दिया जाना यह सुनिश्चित करने का प्रयास है कि भारत के सभी निर्धनों की पहुंच ऊर्जा तक कायम की जा सके-प्रधानमंत्री। वे आज नई दिल्‍ली में प्रथम नवीकरणीय ऊर्जा वैश्विक निवेशक सम्‍मेलन और प्रदर्शनी, पुन: निवेश 2015 को संबोधित कर रहे थे। उन्‍होंने कहा कि भारत नवीकरणीय ऊर्जा उत्‍पादन में धीरे-धीरे मेगावाट से जीगावॉट की ओर बढ़ रहा है, फिर भी आज लाखों परिवार ऐसे हैं जिनके पास ऊर्जा के कनेक्‍शन नहीं हैं। उन्‍होंने कहा कि जब तक अंतिम परिवार तक बिजली नहीं पहुंच जाती, तक तक विकास के लाभ जन साधारण तक नहीं पहुंच सकते। प्रधानमंत्री ने जोर देकर कहा कि वैश्विकरण के इस युग में ऊर्जा उत्पादन और वितरण के क्षेत्र में भारी बढ़ोतरी करने के अलावा कोई विकल्प नहीं है। प्रधानमंत्री ने कहा कि भारत द्वारा नवीकरणीय ऊर्जा पर बल देने का मकसद विश्व को प्रभावित करना नहीं है, बल्कि अपने लोगों की ऊर्जा आवश्यकताएं पूरी करना है। श्री नरेंद्र मोदी ने इस अवसर पर “ऊर्जा के सात घोड़ों” की भी बात की। उन्होंने कहा कि अभी तक भारत ने ताप, गैस और परमाणु ऊर्जा पर ध्यान केंद्रित किया है। परंतु, अब हमें सौर ऊर्जा, पवन ऊर्जा और बायोगैस ऊर्जा को इसमें जोड़ने की आवश्यकता है। प्रधानमंत्री ने कहा कि भारत ऐसे 50 देशों का संघ विकसित करने के लिए काम कर रहा है, जिनमें सौर विकिरण प्रचुर मात्रा में होता है। उन्होंने कहा कि इसका लक्ष्य सौर ऊर्जा के क्षेत्र में अनुसंधान और प्रौद्योगिकी को बढ़ावा देना, देश के निर्धनतम व्यक्तियों की ऊर्जा पहुंच में सुधार लाना और सुदूरतम स्थानों तक ऊर्जा पहुंचाना है। श्री नरेंद्र मोदी ने सुझाव दिया कि सौर और पवन ऊर्जा का एकसाथ अधिकतम लाभ उठाने के लिए संकर ऊर्जा उद्यानों की स्थापना की जानी चाहिए। उन्होंने जल निकायों पर सौर पैनल संस्थापित करने को प्रोत्साहित करने की भी बात कही ताकि सौर ऊर्जा का दोहन किया जा सके और धरती से होने वाले वाष्पीकरण में कमी लाई जा सके। उन्होंने छतों पर सौर ऊर्जा के दोहन की आवश्यकता पर भी बल दिया। उन्होंने ग्रामीण क्षेत्रों में किसानों की लागत में कमी लाने के लिए सौर पम्पों की आवश्यकता बताई। श्री मोदी ने जल संरक्षण और किसानों की फसल की पैदावार बढ़ाने के लिए माइक्रो सिंचाई की आवश्यकता पर भी बल दिया। उन्होंने इस दिशा में अधिक राज्य सरकारों के प्रयासों का स्वागत किया। प्रधानमंत्री ने कहा कि ऐसे सामूहिक प्रयासों से देश नवीकरणीय ऊर्जा के क्षेत्र में निश्चित रूप से “मेगावाट से गिगावाट” तक पहुंच सकेगा। उन्होंने कहा कि यदि कोई देश नवीकरणीय ऊर्जा के क्षेत्र में विश्व का नेतृत्व करने में सक्षम है, तो वह भारत है। प्रधानमंत्री ने नवीकरणीय ऊर्जा के क्षेत्र में स्थिर प्रौद्योगिकी अनुसंधान की आवश्यकता पर बल दिया और कहा कि मेक इन इंडिया कार्यक्रम के हिस्से के रूप में नवीकरणीय ऊर्जा के लिए विनिर्माण के उपकरण देश में बनाने पर जोर दिया जाना चाहिए। इस अवसर पर केंद्रीय वाणिज्य और उद्योग राज्यमंत्री (स्वतंत्र प्रभार) श्रीमती निर्मला सीतारमन और केंद्रीय बिजली कोयला और नवीकरणीय ऊर्जा राज्यमंत्री (स्वतंत्र प्रभार) श्री पियूष गोयल भी उपस्थित थे।
प्रधानमंत्री ने मकान गिरने से हताहत हुए लोगों के प्रति शोक जताया

प्रधानमंत्री श्री नरेंद्र मोदी ने कानपुर मे मकान गिरने से हताहत हुए लोगों के प्रति शोक व्‍यक्‍त किया है। अपने संदेश में उन्‍होंने कहा:- ‘’कानपुर में मकान गिरने से हताहत हुए लोगों के परिवारों के प्रति मेरी संवेदना है। घटना में घायल हुए लोगों के शीघ्र स्‍वस्‍थ होने की कामना करता हूं ।‘’
प्रधानमंत्री ने पूर्व केंद्रीय मंत्री श्री दिग्विजयसिंह झाला के निधन पर शोक व्यक्त किया

प्रधानमंत्री श्री नरेन्द्र मोदी ने पूर्व केंद्रीय मंत्री श्री दिग्विजयसिंह झाला के निधन पर गहरा दुख व्यक्त किया। प्रधानमंत्री ने एक ट्वीट में कहा, "पूर्व केंद्रीय मंत्री श्री दिग्विजयसिंह झाला जी के निधन से काफी दु:ख हुआ है। उन्होंने गुजरात और राष्ट्रीय राजनीति में सक्रिय भूमिका निभाई। उन्हें उनकी सामुदायिक सेवा और पर्यावरण के प्रति जुनून के लिए याद किया जाएगा। उनके परिवार के प्रति संवेदना। ऊं शांति। "
प्रधानमंत्री ने 36वें राष्ट्रीय खेल 2022 में 10 वर्षीय मल्लखंब खिलाड़ी, शौर्यजीत के प्रदर्शन की सराहना की

प्रधानमंत्री श्री नरेन्द्र मोदी ने 36वें राष्ट्रीय खेल 2022 में सबसे कम उम्र के मल्लखंब खिलाड़ी शौर्यजीत के प्रदर्शन की सराहना की। गुजरात इंर्फोरमेशन के ट्वीट का उद्धरण देते हुए प्रधानमंत्री ने ट्वीट किया; "क्या स्टार खिलाडी हैं शौर्यजीत।"
मंत्रिमंडल ने  स्‍टार्टअप सहयोग पर भारत और कोरिया गणराज्‍य के बीच समझौते को मंजूरी दी

प्रधानमंत्री श्री नरेन्द्र मोदी की अध्‍यक्षता में केंद्रीय मंत्रिमंडल ने स्टार्टअप सहयोग पर भारत और कोरिया गणराज्य के बीच सहमति पत्र पर पूर्व-प्रभाव से अपनी मंजूरी दे दी है। इस सहमति पत्र पर फरवरी 2019 में हस्‍ताक्षर किए गए थे। इस सहमति पत्र से दोनों देशों के स्‍टार्टअप उद्योगों के बीच द्विपक्षीय सहयोग में आसानी होगी और बढ़ावा मिलेगा, जो उनके राष्‍ट्रीय कानूनों और नियमनों तथा ऐसे किसी प्रभावी अंतर्राष्‍ट्रीय संधियों और समझौतों पर आधारित होगा, जो दोनों देशों से संबंधित हों।
प्रधानमंत्री ने संविधान दिवस पर चर्चा के दौरान राज्‍य सभा में अपने संबोधन में डॉ. अम्‍बेडकर के अनुकरणीय योगदान का स्‍मरण किया

प्रधानमंत्री श्री नरेन्‍द्र मोदी ने आज कहा कि भारत का संविधान महज कानूनों के बारे में ही नहीं है, बल्कि यह एक सामाजिक दस्‍तावेज भी है। उन्‍होंने कहा कि जब भी हमें मार्ग दर्शन एवं प्रेरणा की जरूरत पड़ती है, तो हम इसके पन्‍ने पलट सकते हैं। प्रधानमंत्री संविधान निर्माता डॉ. बी. आर. अम्‍बेडकर की 125वीं जयंती पर संविधान दिवस के उपलक्ष्‍य में आयोजित चर्चा के दौरान बोल रहे थे। प्रधानमंत्री ने कहा कि संविधान हमें आपस में मिल-जुलकर आगे बढ़ने की शक्ति प्रदान करता है। उन्‍होंने कहा कि यह संविधान सभा के सभी सदस्‍यों को श्रद्धांजलि देने का एक महत्‍वपूर्ण अवसर है। प्रधानमंत्री ने कहा कि राष्‍ट्र डॉ. बाबा साहेब अम्‍बेडकर के अनुकरणीय योगदान को नजरअंदाज नहीं कर सकता अथवा इसे भूला नहीं सकता। प्रधानमंत्री ने “एक भारत, श्रेष्‍ठ भारत” के अपने विजन की रूपरेखा पेश की, जिसका उल्‍लेख उन्‍होंने पहली बार सरदार पटेल की जयंती पर “एकता के लिए दौड़” के दौरान किया था। अपने संबोधन के दौरान प्रधानमंत्री ने डॉ. अम्‍बेडकर, श्री जवाहरलाल नेहरू, डॉ. सर्वपल्‍ली राधाकृष्‍णन एवं श्री मैक्‍स मूलर का उल्‍लेख किया और उनके विजन के विभिन्‍न पहलुओं पर रोशनी डाली।
भारी उद्योग के क्षेत्र में द्विपक्षीय सहयोग पर चेक गणराज्‍य के साथ प्रोटोकॉल पर हस्‍ताक्षर के बारे में कैबिनेट को जानकारी दी गई

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल को भारी उद्योग, विशेषकर औद्योगिक सहयोग एवं विभिन्‍न इकाइयों के निर्माण के क्षेत्र में भारत और चेक गणराज्‍य के बीच विगत दिनों हस्‍ताक्षरित प्रोटोकॉल के बारे में जानकारी दी गई है। उपर्युक्‍त प्रोटोकॉल में चेकोस्‍लोवाकिया की कंपनियों द्वारा भारत में मौजूदा इकाइयों के आधुनिकीकरण का इरादा भी शामिल है। भारी उद्योग विभाग के अधीनस्‍थ केंद्रीय सार्वजनिक क्षेत्र उद्यम हैवी इंजीनियरिंग कॉर्पोरेशन के तीन संयंत्रों का आधुनिकीकरण भी इसमें शामिल है, जो रांची में अवस्थित है और जिसकी स्‍थापना 1960 के दशक के पूर्वार्द्ध में चेकोस्‍लोवाकिया के सहयोग से की गई थी। उपर्युक्‍त प्रोटोकॉल का उद्देश्‍य आपसी सुविधा और लाभ के सिद्धांत पर भारी उद्योग के क्षेत्र में पक्षकारों से जुड़े दोनों देशों की जनता के बीच द्विपक्षीय सहयोग को बढ़ावा देना है। ये सिद्धांत पक्षकारों से जुड़े देशों के क्षेत्र में वैध माने जाने वाले कानूनों और अन्‍य अंतर्राष्‍ट्रीय समझौतों से जुड़ी उनकी प्रतिबद्धताओं के अनुरूप होंगे।
प्रधानमंत्री ने अमरीकी ओपन के मिक्‍सड डबल्‍स का खिताब जीतने पर लिएंडर पेस और मार्टिना हिंगिस को बधाई दी

प्रधानमंत्री श्री नरेन्‍द्र मोदी ने अमरीकी ओपन टेनिस के मिक्‍सड डबल्‍स का खिताब जीतने पर लिएंडर पेस और मार्टिना हिंगिस को बधाई दी है। प्रधानमंत्री ने कहा, “लिएंडर पेस और मार्टिना हिंगिस ने एक बार फिर शानदार खेल का प्रदर्शन किया। महान जीत पर बधाई। हम सब बेहद खुश हैं।”
प्रधानमंत्री ने श्री चरणजीत सिंह चन्नी को पंजाब के मुख्यमंत्री के रूप में शपथ लेने पर बधाई दी

प्रधानमंत्री श्री नरेन्द्र मोदी ने श्री चरणजीत सिंह चन्नी जी को पंजाब के मुख्यमंत्री के रूप में शपथ लेने पर बधाई दी है। अपने एक ट्वीट में, प्रधानमंत्री ने कहा : “श्री चरणजीत सिंह चन्नी जी को पंजाब के मुख्यमंत्री के रूप में शपथ लेने पर बधाई। पंजाब के लोगों की भलाई के लिए पंजाब सरकार के साथ मिलकर काम करना जारी रखेंगे।”
प्रधानमंत्री ने वीडियो कांफ्रेंसिंग के माध्‍यम से जैन आचार्य द्वारा लिखित पुस्‍तक का विमोचन किया

प्रधानमंत्री श्री नरेन्‍द्र मोदी ने आज वीडियो कांफ्रेंसिंग के माध्‍यम से जैन आचार्य रत्‍नसुंदरसुरीस्‍वरजी महाराज द्वारा लिखित “मारू भारत सारू भारत” (मेरा भारत श्रेष्‍ठ भारत) शीर्षक की पुस्‍तक का विमोचन किया। रत्‍नात्रेय ट्रस्‍ट के साहित्‍य सत्‍कार समिति द्वारा मुंबई में आयोजित पुस्‍तक विमोचन समारोह को संबोधित करते हुए प्रधानमंत्री ने आचार्य रत्‍नसुंदरसुरीस्‍वरजी महाराज की सराहना करते हुए कहा की 300 किताबें कोई छोटा कार्य नहीं है। जीवन के कई पहलुओं में महाराज साहेब के कार्यों की परछाई देखी जा सकती है। प्रधानमंत्री ने कहा कि इन पुस्‍तकों में उनकी ‘दिव्‍यवाणी’ गूंजती है। उन्‍होंने कहा कि राष्‍ट्र धर्म, हर धर्म से बड़ा होता है। प्रधानमंत्री ने संतों की भूमिका की प्रशंसा करते हुए कहा कि यह हमारी विरासत है कि भारत में कई संत और मुनि रहे हैं, जिन्‍होंने राष्‍ट्र निर्माण के प्रति एक महत्‍वपूर्ण भूमिका निभाई है। उन्‍होंने लोगों से गरीबी उन्मूलन के प्रयासों, स्‍वच्‍छ भारत और लाखों युवाओं की ऊर्जा के माध्‍यम से एक मजबूत राष्‍ट्र का निर्माण करने का आग्रह किया। प्रधानमंत्री ने कहा कि भारत ने कभी सांप्रदायिकता के बारे में बात नहीं की, बल्‍कि हमेशा मानवजाति के लाभ के लिए अध्‍यात्‍म का प्रचार किया। उन्‍होंने कहा ‘हम इस बात में विश्‍वास करते हैं कि हर समस्‍या का समाधान अध्‍यात्‍मिकता के माध्‍यम से किया जा सकता है।’ आचार्य रत्‍नसुंदरसुरीस्‍वरजी महाराज नई दिल्‍ली से वीडियो कांफ्रेंसिंग के माध्‍यम से पुस्‍तक का विमोचन किये जाने के लिए प्रधानमंत्री का धन्‍यवाद अदा किया और कहा ‘परिवार के पास मूल्‍य होते हैं और देशों के पास संस्‍कृति’।
प्रधानमंत्री ने मुंबई में भगदड़ पर शोक जताया

प्रधानमंत्री श्री नरेन्द्र मोदी ने मुंबई में भगदड़ की घटना में लोगों के मारे जाने पर शोक व्यक्त किया है। प्रधानमंत्री ने कहा, ‘मुंबई के हालात पर लगातार नजर रखी जा रही है। हालात का जायजा लेने और हरसंभव सहायता सुनिश्चित करने के लिए रेल मंत्री पीयूष गोयल मुंबई में हैं।’
प्रधानमंत्री 01 मई 2016 को उत्तर प्रदेश का दौरा करेंगे

प्रधानमंत्री बलिया से प्रधानमंत्री उज्जवला योजना का शुभारंभ करेंगे प्रधानमंत्री वाराणसी में विभिन्न कार्यक्रमों में शामिल होंगे प्रधानमंत्री श्री नरेन्द्र मोदी कल उत्तर प्रदेश का दौरा करेंगे। वह बलिया से प्रधानमंत्री उज्जवला योजना का शुभारंभ करेंगे। इस योजना का उद्देश्य अगले तीन वर्षों में गरीबी रेखा से नीचे के परिवारों की पांच करोड़ महिला लाभार्थियों को एलपीजी कनेक्शन प्रदान करना है। प्रधानमंत्री अपने निर्वाचन क्षेत्र, वाराणसी की भी यात्रा करेंगे। वह लाभार्थियों को ई-रिक्शा वितरित करेंगे। प्रधानमंत्री वाराणसी में सांस्कृतिक अध्ययन और अनुसंधान केन्द्र-ज्ञान प्रवाह का भी दौरा करेंगे। वह वाराणसी में प्रमुख नागरिकों के साथ एक बैठक भी करेंगे। प्रधानमंत्री श्री नरेन्द्र मोदी प्रसिद्ध अस्सी घाट पर पर्यावरण अनुकूल “ई-नाव” नामक एक योजना का शुभारंभ भी करेंगे। इन ई-नावों से न सिर्फ प्रदूषण में कमी आएगी बल्कि परिचालन लागत में भी कमी होगी। इसके माध्यम से गंगा नदी पर ऐसी नावों के माध्यम से अपनी आजीविका कमाने वाले व्यक्ति उच्च आय अर्जित करने में सक्षम भी बनेंगे।
प्रधानमंत्री लोगों से आग्रह किया कि विश्व जल दिवस पर पानी की हर बूंद को बचाने के लिए शपथ ग्रहण करें

प्रधानमंत्री श्री नरेंद्र मोदी ने लोगों से आग्रह किया कि विश्व जल दिवस पर पानी की हर बूंद को बचाने के लिए शपथ ग्रहण करें। प्रधानमंत्री ने कहा – “विश्व जल दिवस पर पानी की हर बूंद को बचाने के लिए प्रतिज्ञा लें । जब जन शक्ति ने अपना मन बनाया तो हम सफलतापूर्वक जल शक्ति को संरक्षित कर सकते हैं । इस वर्ष, संयुक्त राष्ट्र ने एक वैध विषय चुना है- अपशिष्ट जल। यह जल पुनर्चक्रण पर और जागरूकता करने में मदद करेगा और क्यों यह हमारे ग्रह के लिए आवश्यक है।”
भारत और वियतनाम के बीच पशु स्‍वास्‍थ्‍य के क्षेत्र में सहयोग के लिए समझौता ज्ञापन पर हस्‍ताक्षर करने को अनुमति दी गई

प्रधानमंत्री श्री नरेन्‍द्र मोदी की अध्‍यक्षता में हुई केन्‍द्रीय मंत्रिमंडल की बैठक में भारत और वियतनाम के बीच पशु स्‍वास्‍थ्‍य के क्षेत्र में सहयोग के लिए समझौता ज्ञापन पर हस्‍ताक्षर करने को अनुमति दी गई। समझौता ज्ञापन में पशु स्‍वास्‍थ्‍य के क्षेत्र में भारत और वियतनाम के बीच आपसी सहयोग को बढ़ाने का उद्देश्‍य निर्धारित किया गया है और इसमें निम्‍नलिखित बिंदुओं पर सहमति प्रदान की गई है। (1). पशु स्‍वास्‍थ्‍य के क्षेत्र में विशेष जानकारी आदान-प्रदान और विशेष तौर पर दोनों देशों के लिए चिंताजनक पशु रोगों, पशुओं के निरीक्षण और उन्‍हें अलग करना, पशु रोगों के संबध में निगरानी और जांच की प्रगति और खाद्यजनक रोगाणुओं के संबंध में सूचना का आदान-प्रदान। (2). मांस प्रसंस्‍करण, मांस उत्‍पादों और बूचड़खाने के संबंध में विशेष जानकारी का आदान-प्रदान। (3). पशु स्‍वास्‍थ्‍य के क्षेत्र में आपसी समझौता और दोनों पक्षों के सक्षम प्राधिकरणों के बीच स्‍वास्‍थ्‍य प्रमाणपत्र जारी करना। (4). पशु स्‍वास्‍थ्‍य के क्षेत्र में मानव संसाधनों का प्रशिक्षण और उच्‍चीकरण के लिए सहयोग। समझौता ज्ञापन 10 साल की अवधि के लिए लागू रहेगा जब तक कि दोनों में से कोई एक पक्ष कम से कम छह महीने पहले इसे समाप्‍त करने का लिखित नोटिस न दे।
प्रधानमंत्री ने गुजरात की मुख्‍यमंत्री के साथ एक उच्चस्तरीय बैठक में सूखे और पानी की कमी के हालात की समीक्षा की

प्रधानमंत्री श्री नरेन्द्र मोदी ने आज गुजरात के कुछ इलाकों में सूखे और पानी की कमी के हालात पर एक उच्चस्तरीय बैठक की अध्यक्षता की। गुजरात की मुख्यमंत्री श्रीमती आनंदीबेन पटेल भी बैठक में मौजूद थीं। इस बैठक में केंद्र और गुजरात सरकार के वरिष्ठ अधिकारीगण भी मौजूद थे। जल संरक्षण, जल स्रोतों के पुनर्भरण एवं निर्माण के लिए राज्य की ओर से की जा रही कोशिशों के बारे में विस्तार से बताते हुए मुख्यमंत्री ने कहा कि 1.68 लाख मिट्टीरोधी बांध, 2.74 लाख कृषि तालाब, 1.25 लाख बोरी बांध बनाए गए हैं। इसमें जल संग्रहण क्षमता 42.3 अरब घन फीट है। इससे 6.32 लाख हेक्टेयर क्षेत्र को फायदा हो रहा है। पाइप के जरिए राज्य में 77 फीसदी घरों में जलापूर्ति की जा रही है। लगातार दूसरे साल कम बारिश होने के बावजूद राज्य जल ग्रिड के लिए किए कार्यों का यह नतीजा है कि दूरदराज के कुछ इलाकों में जल वितरण के लिए सिर्फ 568 टैंकरों की जरूरत पड़ी है। प्रधानमंत्री ने इन प्रयासों की सराहना करते हुए कहा कि इस दिशा में और कार्य किए जाएं, ताकि टैंकर से पानी की आपूर्ति की आवश्‍यकता ही न पड़े। राज्य ने सूक्ष्म-सिंचाई के क्षेत्र में महत्वपूर्ण प्रगति की है। 3789 गांवों में सौ फीसदी ड्रिप/छिड़काव सिंचाई कवरेज के लक्ष्य को हासिल किया गया है। राज्य की ओर से किए गए उपायों का ही यह नतीजा है कि कम बारिश (दीर्घकालिक औसत का लगभग 80 फीसदी) और बारिश के असंतुलित सामयिक वितरण के बावजूद सूखे से काफी हद तक बचाव संभव हो पाया है। लगातार दो साल सूखा पड़ने के बावजूद राज्य में फसल उत्पादन सामान्य स्‍तर का 95 फीसदी आंका गया है। सरदार सरोवर सिंचाई योजना के तहत बड़े पैमाने पर नहरों के निर्माण से फसलों की पैदावार में उल्‍लेखनीय वृद्धि हुई है और इससे कृषि से होने वाली आय पर सकारात्मक प्रभाव पड़ा है। इसी संदर्भ में प्रधानमंत्री ने बागबानी और नकदी फसलों के मूल्‍यवर्द्धन पर जोर दिया। मत्‍स्‍य पालन, मधुमक्खी पालन, सीप संवर्धन (पर्ल कल्चर) और समुद्री शैवाल को बढ़ावा देने के उपायों पर भी चर्चा की गई। यह बैठक राज्य और केंद्र के आपस में मिलकर काम करने के संकल्‍प के साथ सम्‍पन्‍न हुई।
जापान रवाना होने से पहले प्रधानमंत्री का वक्तव्य

मैं वार्षिक शिखर वार्ता के लिए 28-29 अक्टूबर, 2018 को जापान की यात्रा करूंगा। प्रधानमंत्री के रूप में सितंबर, 2014 में जापान की अपनी पहली यात्रा के बाद से मैं प्रधानमंत्री शिंजो आबे से 12वीं बार मुलाकात करूंगा। वर्ष 2014 के बाद मैंने वार्षिक शिखर वार्ता के लिए 2016 में जापान की यात्रा की थी। पिछले वर्ष मुझे अपने गृह राज्य गुजरात में प्रधानमंत्री शिंजो आबे और श्रीमती अकी आबे की मेजबानी करने का सौभाग्य मिला था। जापान, भारत का मूल्यवान साझेदार है। हमारे बीच विशेष रणनीतिक और वैश्विक साझेदारी है। जापान के साथ हमारे आर्थिक और रणनीतिक रिश्ते हैं, जिनमें हाल के वर्षों में आमूल परिवर्तन आया है। आज यह साझेदारी बहुत ठोस और उद्देश्यपूर्ण हो गई है। यह भारत की ‘ऐक्ट-ईस्ट’ नीति के मजबूत स्तंभ, मुक्त, खुले और समावेशी भारत-प्रशांत के हमारे साझा दृष्टिकोण तथा प्रतिबद्धता पर आधारित है। लोकतांत्रिक देश होने के नाते हमारे मूल्य साझा हैं। हम सबके के लिए शांति और समृद्धि की आकांक्षा करते हैं। भारत और जापान एक-दूसरे के पूरक हैं और इससे हमें मजबूती प्राप्त होती है। जापान आज भारत के आर्थिक और प्रौद्योगिकीय आधुनिकीकरण में सबसे भरोसेमंद साथी है तथा भारत के लिए सबसे बड़ा निवेशक है। मुंबई-अहमदाबाद हाईस्पीड रेल और समर्पित माल गलियारे जैसी परियोजनाओं से हमारे आर्थिक रिश्तों की गहराई प्रकट होती है। ‘मेक इन इंडिया’, ‘स्किल इंडिया’, ‘डिजिटल इंडिया’, ‘स्टार्ट अप इंडिया’ जैसी कई राष्ट्रीय पहलों में जापान अग्रणी भूमिका निभा रहा है। जापानी निवेशकों को भारत के आर्थिक भविष्य पर बहुत भरोसा है, जिसमें असंख्य अवसर मौजूद हैं। हम नवाचार, प्रौद्योगिकीयों और उत्कृष्ट व्यवहारों में जापान के वैश्विक नेतृत्व को बहुत मान देते हैं। इस यात्रा के दौरान मुझे रोबोटिक्स में जापान की उच्च तकनीकी क्षमताओं को देखने का मौका मिलेगा। मैं प्रधानमंत्री शिंजो आबे के साथ विभिन्न विषयों पर वार्ता करूंगा तथा दोनों देशों के व्यापार तथा उद्योग के दिग्गजों के साथ बातचीत करूंगा। मैं भारतीय समुदाय को भी सम्बोधित करूंगा। इस बातचीत से हमारे व्यापार और निवेश रिश्तों को और मजबूती प्रदान करने में मदद मिलेगी तथा स्वास्थ्य सुविधा, डिजिटल प्रौद्योगिकी, कृषि, खाद्य प्रसंस्करण, आपदा मोचन और आपदाओं का सामना करने योग्य बुनियादी ढांचे जैसे नए क्षेत्रों में सहयोग को बढ़ावा मिलेगा। मैं अपने सांसदों, अपने राज्यों और जापान के प्रान्तों के बीच बढ़ते रिश्तों का हृदय से स्वागत करता हूँ। मुझे इस बात की खुशी है कि शिक्षा, कौशल विकास, संस्कृति और पर्यटन जैसे क्षेत्रों में सक्रिय आदान-प्रदान के जरिए दोनों देशों के लोगों के बीच रिश्ते लगातार बढ़ रहे हैं। मेरी यात्रा से हमारी पारंपरिक मैत्री को प्रोत्साहन मिलेगा, जिसकी जड़े इतिहास में बहुत गहरी हैं और बेहतर तथा अधिक समृद्ध भविष्य के लिए हमारी साझेदारी मजबूत बनेगी।
प्रधानमंत्री श्री नरेन्द्र मोदी और इंडोनेशिया के राष्ट्रपति के बीच टेलीफोन पर हुई बातचीत

इंडोनेशिया के राष्ट्रपति ने दवा उत्पादों की आपूर्ति के लिए भारत सरकार की सराहना की प्रधानमंत्री श्री नरेन्‍द्र मोदी ने आज इंडोनेशिया के राष्ट्रपति महामहिम जोको विडोडो के साथ टेलीफोन पर बातचीत की। दोनों राजनेताओं ने इस क्षेत्र के साथ-साथ पूरी दुनिया में कोविड-19 महामारी के फैलाव के बारे में अपने-अपने विचारों का आदान-प्रदान किया। इंडोनेशिया के राष्ट्रपति ने इंडोनेशिया को दवा उत्पादों की आपूर्ति के लिए भारत सरकार द्वारा दी गई सुविधा की सराहना की। प्रधानमंत्री श्री नरेन्‍द्र मोदी ने उन्हें आश्वासन दिया कि भारत चिकित्सा उत्पादों या दोनों देशों के बीच व्यापार की जाने वाली अन्य वस्तुओं की आपूर्ति में किसी भी तरह के व्यवधान को रोकने के लिए अपनी ओर से भरसक कोशिश करेगा। दोनों राजनेताओं ने एक दूसरे के यहां मौजूद अपने-अपने नागरिकों से संबंधित मुद्दों पर चर्चा की और इस बात पर सहमति जताई कि उनकी टीमें इस संबंध में हरसंभव सुविधा सुनिश्चित करने के लिए आपस में निरंतर संपर्क में रहेंगी। प्रधानमंत्री श्री नरेन्‍द्र मोदी ने इस तथ्य को रेखांकित किया कि इंडोनेशिया भारत के विस्तारित पड़ोस में एक महत्वपूर्ण समुद्री साझेदार है, और द्विपक्षीय संबंधों की मजबूती दोनों ही देशों को इस महामारी से लड़ने में मदद करेगी। प्रधानमंत्री श्री नरेन्‍द्र मोदी ने रमजान के पवित्र महीने के लिए राष्ट्रपति महामहिम विडोडो और इंडोनेशिया के मैत्रीपूर्ण लोगों को शुभकामनाएं भी दीं।
प्रधानमंत्री ने अफ्रीका के व्यापार मंत्रियों के साथ अनौपचारिक बातचीत की

प्रधानमंत्री श्री नरेन्द्र मोदी ने आज शाम अफ्रीका के व्यापार मंत्रियों के साथ अनौपचारिक बातचीत की। ये मंत्री चौथे भारत-अफ्रीका व्यापार मंत्रियों की बैठक में भाग लेने के लिये नई दिल्ली में हैं, जो आज दिन में आयोजित की गई थी। इस अवसर पर वाणिज्य और उद्योग राज्य मंत्री (स्वतंत्र प्रभार) श्रीमती निर्मला सीतारमण भी उपस्थित थीं।
प्रधानमंत्री श्री नरेंद्र मोदी ने श्रीनगर में बादामी बाग छावनी का दौरा किया जवानों को संबोधित किया शहीद स्मारक पर श्रद्धांजलि अर्पित की

माननीय प्रधानमंत्री श्री नरेंद्र मोदी ने आज श्रीनगर में बादामी बाग छावनी का दौरा किया। उन्होंने सेना के जवानों और अधिकारियों को संबोधित किया। जवानों के पराक्रम और उत्साह की प्रशंसा करते हुए प्रधानमंत्री ने कहा कि रक्षा उपकरण निर्माण में आत्मनिर्भरता राष्ट्र की आत्मरक्षा के लिए आवश्यक है। भारतीय रक्षा सेनाओं की प्रशंसा करते हुए प्रधानमंत्री ने कहा कि मजबूत सशस्त्र सेना देश में शांति, मेल-मिलाप, सद्भाव और बंधुत्व के वातावरण के लिए आवश्यक है और यही एक ऐसी नींव है, जिस पर भारत विकास की नई ऊंचाइयां हासिल करेगा। श्री मोदी ने कहा कि इसीलिए वह सेना के आधुनिकीकरण को सबसे ऊंची प्राथमिकता के रूप में स्वीकार करते हैं। उन्होंने कहा कि आज विश्व भारत को बड़ी आशा से देख रहा है और हम सभी विकसित देशों से समान स्तर पर बात कर सकते हैं। श्री मोदी ने कहा कि सेना की नि:स्वार्थता और त्याग की भावना सभी भारतीयों के लिए एक प्रेरणा है। उन्होंने आगे कहा कि यही भावना हर समय उनकी जीत को सुनिश्चित करेगी। उन्होंने कहा कि भारत की जनता उनमें आस्था रखती है और विश्वास करती है कि धरती पर कोई भी ताकत उन्हें हरा नहीं सकती। प्रधानमंत्री ने मातृभूमि के लिए अपना जीवन कुर्बान करने वाले जवानों की याद में राष्ट्रीय युद्ध स्मारक निर्माण करने की अपनी सरकार की प्रतिबद्धता को दोहराया। उन्होंने कहा कि सैनिकों और उनके परिवारों की चिंता करना सब भारतीयों की सामूहिक जिम्मेदारी है और उनकी सरकार जवानों के हितों में सभी अच्छे निर्णय करेगी। इससे पहले प्रधानमंत्री ने बादामी बाग छावनी शहीद स्मारक पर श्रद्धांजलि अर्पित की। उन्होंने स्मारक आगंतुक पुस्तिका में भी लिखा और निकटवर्ती 1,200 वर्ष पुराने शिव मंदिर में भी गए।
प्रधानमंत्री ने अंतर्राष्‍ट्रीय सौर गठबंधन की पहली सभा का उद्घाटन किया

प्रधानमंत्री श्री नरेन्‍द्र मोदी ने आज विज्ञान भवन में अंतर्राष्‍ट्रीय सौर गठबंधन की पहली सभा का उद्घाटन किया। इसके साथ ही द्वितीय आईओआरए नवीकरणीय ऊर्जा मंत्रीस्‍तरीय बैठक और द्वितीय विश्‍व नवीकरणीय ऊर्जा निवेशक बैठक एवं प्रदर्शनी का भी उद्घाटन किया गया। इस अवसर पर संयुक्‍त राष्‍ट्र के महासचिव श्री अन्‍तोनियो ग्‍युतरेस भी उपस्थित थे। प्रधानमंत्री ने इस अवसर पर संबोधित करते हुए कहा कि पिछले 150 से 200 वर्षों के दौरान मानवजाति ऊर्जा आवश्‍यकताओं के लिए जीवाश्‍म ईंधन पर निर्भर रही है। उन्‍होंने कहा कि प्रकृति अब सौर, वायु और जल जैसे अन्‍य विकल्‍पों की तरफ संकेत कर रही है, जो अधिक टिकाऊ ऊर्जा प्रदान करते हैं। इस संदर्भ में उन्‍होंने विश्‍वास व्‍यक्‍त किया कि भविष्‍य में जब लोग 21वीं शताब्‍दी में मानवता के कल्‍याण के विषय में बात करते हैं, तो अंतर्राष्‍ट्रीय सौर गठबंधन सूची में सर्वोच्‍च स्‍थान पर स्थित है। उन्‍होंने कहा कि जलवायु के साथ न्‍याय करने के संदर्भ में यह मंच महान कार्य करेगा। उन्‍होंने कहा कि भविष्‍य में प्रमुख ऊर्जा आपूर्तिकर्ता के रूप में अंतर्राष्‍ट्रीय सौर गठबंधन, ओपेक का स्‍थान ले लेगा। प्रधानमंत्री ने कहा कि नवीकरणीय ऊर्जा के विस्‍तृत उपयोग का प्रभाव भारत में नजर आने लगा है। उन्‍होंने बताया कि भारत एक कार्य योजना के जरिए पेरिस समझौते के लक्ष्‍यों को प्राप्‍त करने की दिशा में कार्यरत है। उन्‍होंने कहा कि 2030 तक भारत की कुल ऊर्जा आवश्‍यकताओं का 40 प्रतिशत हिस्‍सा गैर-जीवाश्‍म ईंधन आ‍धारित स्रोतों द्वारा पूरा करने का लक्ष्‍य है। उन्‍होंने कहा कि भारत ‘निर्धनता से शक्ति’ के एक नये आत्‍मविश्‍वास का विकास कर रहा है। प्रधानमंत्री ने कहा कि ऊर्जा सृजन के साथ ऊर्जा भंडारण भी महत्‍वपूर्ण होता है। इस संदर्भ में उन्‍होंने राष्‍ट्रीय ऊर्जा भंडारण मिशन का उल्‍लेख किया। उन्‍होंने कहा कि इस मिशन के तहत सरकार मांग सृजन, घरेलू निर्माण, नवाचार और ऊर्जा भंडारण पर ध्‍यान दे रही है। प्रधानमंत्री ने कहा कि सौर और पवन ऊर्जा के अलावा भारत बायोमास, बायो-ईंधन और बायो-ऊर्जा की दिशा में भी काम कर रहा है। उन्‍होंने बताया कि भारत में स्‍वच्‍छ ईंधन आधारित यातायात प्रणाली विकसित करने के प्रयास किये जा रहे हैं। प्रधानमंत्री ने कहा कि बायो-कचरे को बायो-ईंधन में बदलकर भारत इस चुनौती को अवसर के रूप में बदलने के लिए कृत संकल्‍प है।